Gabrielle III av Tussarix

**Gabrielle III av Tussarix** (født **Anne-Sophie Marianne Toulouse Lemarchand**) var en tussarixisk markise og senere keiserlig gemalinne av huset Kontrovers. Hun var det eldste barnet av Cyrille og Féliçienne Lemarchand, og dermed søsteren til Padrig og Nicodème Lemarchand, samt tre andre søsken.

Hun var gift med keiser Télesphore VI av Tussarix, som hun fikk nitten barn med – blant annet kronprins Auguste François og prinsesse Hélouïse.

## ***Full tittel***

Gjennom ekteskapet sitt med Télesphore, ble hennes fullstendige tittel: *Gabrielle III, av Helios' nåde, keiserinne av Tussarix, markise av Guise.*

Markise-tittelen var hennes fra og med farens død i 3991, og den gikk videre til broren hennes, Nicodème, da hun ikke hadde skrevet setet inn i sitt testamentet som keiserhusets eie.

## ***Biografi***

### **Tidlig liv**

Som ung jente var Gabrielle ingen stille pike, hun var utagerende og bortskjemt, og tok etter faren hva angikk drift av markskapet Guise. Akkurat som faren, var Gabrielle ingen smart jente. Hun var ment å være et forbilde for sine yngre søsken, men var bestandig en skuffelse for begge foreldrene, især moren. Hun viste ingen interesse for å drive Guise, og ønsket kun at ting skulle gå for seg uten videre dikkedarer.

### **Ekteskap og kroning**

Hun viste derimot ivrig interesse for intriger og politikk. Derfor, da hun ble eldre, benyttet hun alle mulige anledninger for å møte opp hos den uoffisielle kronprinsen: Thierry. Det var en kjent sak blant adelsmennene i Tussarix at keiserhusets ledende skikkelse, Télesphore V, ikke hadde fått noen barn med sin kone: Zeroin. Han hadde flere uekte barn med sine elskerinner, men ingen av dem hadde krav på tronen med mindre keiseren tok dem til seg offisielt – hvilket han ikke kunne gjøre, med mindre han ønsket å skjede keiserhuset. Den unge prins Thierry ville først arve tronen hvis Télesphore døde uten arvinger, og først når faren også var gått bort – men han led av en syfilis, og kom til å dø relativt raskt. På alle ball og andre sosiale sammenkomster, benyttet hun derfor enhver mulighet til å møte prins Thierry, og innyndet seg hos hans foreldre, og farens elskerinne. Mens de førstnevnte så på Gabrielle som en verdig kone, var det elskerinnens gode ord hos faren som sørget for at Gabrielle gikk fra *mademoiselle* Lemarchand til *madame* Kontrovers i en alder av 23 år.

Da keiser Télesphore V døde, var Gabrielle i første omgang fortvilet da ektemannen ikke ønsket å overta tronen da beskjeden fra Bordet og Rådet kom om keiserens død. De fikk allikevel frasnakket ham noen tanke om å frasi seg posisjonen da de forklarte at ingen av søsknene eller andre Kontrovers-er var tilgjengelige – enten fordi de var giftet bort til adelsmenn på tvers av Underverdenen eller for langt unna å kontakte. Den 9. januar 3985 ble ekteparet Kontrovers kronet monark og gemalinne av Tussarix.

### **Regjeringsperiode**

#### ***Politisk liv***

På grunn av ektemannens unge alder og uerfarenhet hva angikk hofflivet og det politiske bildet, overlot han dette arbeidet til Gabrielle og Regnbuens Bord. Begge var allikevel i sitt ess når det kom til det militante, og grunnla flere legioner – blant dem Æreslegionen, hvor medlemmene spesialiserte seg på forskjellige militære taktikker, eller var rent symbolske for å vise deres lojalitet til Imperiet. Alle barna hans ble sendt til treningsleirene hvor de forskjellige legionene hørte til.

Datteren hennes, Hélouïse, ble sendt til Æreslegionen for å trene til å bli en god kriger. Hun var leder for et regiment med adskillig færre soldater enn kronprins Auguste François, men de var desto mer mektigere og hadde dypere aner enn hans egne venner – og dermed mer makt i framtiden. Hun var en inspirasjon for sine medsoldater, og Hélouïse kunne vise seg å velte huset hvis hun fortsatte slik. Kronprinsen la fram disse indisiene for foreldrene sine, og de var enig i hans mistanker. Télesphore var kanskje ikke politisk engasjert nok til å forstå at dette bare ville skape vanskeligheter, men var godt nok bevandret i det militante livet for å forstå at det lå noe i det sønnen sa. Han og Gabrielle lette derfor nordover for å finne Hélouïse en ektemann, og valget falt på kurfyrsten av Le Moib, Valérian-Philippe Courtemanche. Hélouïse ble ektet bort til ham i 4016, og i hemmelighet ble Auguste og foreldrene enige om at hvis hun satte foten tilbake på tussarixisk jord innen 20 år var gått, ville de drepe henne – i tro om at hun hadde samlet en hær for å velte dem.

Alle barna som var blitt født etter Hélouïse ble også giftet bort til utenlandske eller sør-tussarixiske adelsmenn.

#### ***Decize-konspirasjonen***

*Utdypende artikkel: Decize-konspirasjonen*

Da ektemannen døde i 4027, var det ikke planlagt at Hélouïse skulle delta i begravelsen, og natten etter minnestunden, sendte enkekeiserinne Gabrielle snikmordere til Hélouïses gemakker. Den 20 år lange ventetiden var ennå ikke over, og hun skulle derfor myrdes i sengen. Gabrielle var allikevel ikke klar over datterens varslinger fra baron Firheshal, og i nattens mulm og mørke, unnslapp hun til Lulan på rekordtid. Som svar på dette, fikk prins Armand arrangert et attentat på baronen – utført av de forhenværende herrene av landområdene skjenket ham av den avdøde keiseren.

Desember 4029, var huset Kontrovers invitert til markise Sauveterres nyttårsball. Det var allikevel bare Gabrielles nest eldste og fjerde eldste sønn, Armand og Floyrac, og deres familier som ankom ballet. Det ble deres siste, for 31. desember ble de angrepet og myrdet – et utfall som var sterkt påvirket av baronesse Firheshals narkotika som var i vinen. Det følgende året, flyttet markisen til Forêt Vendôme – et gods som var del av Vendôme-forstaden. Under et ball arrangert av markisen, ble Gabrielles tredje eldste sønn, Gaston, tatt på fersk gjerning av markisen og hertug Mérand i å forgripe seg på fyrstinne Faucheux. For å ha skjendet henne, ble det bestemt at det skulle utkjempes en duell mellom Gaston første høstdag.

Den 1. september ble en duell om ære holdt på Forêt Vendôme. For hovedstaden var det en skandale at noen tenkte på å utfordre guvernøren av Le Ryxân, langt mer en prins av Tussarix. Enkekeiserinnen ba markisen om å se bort fra hendelsen, og heller la henne selv ta hånd om det; markisen svarte med at hendelsen var en "krenkelse av hennes eiendom og venninne" – hun visste dessuten at hvis hun lot Gabrielle ta seg av hendelsen, ville Faucheux bli myrdet, og ingen rettferdighet skje. På dagen møtte derfor både enkekeiserinne Gabrielle og guvernør Gaston opp, fulgt opp av hans sekundanter. Gabrielle prøvde å utstede – i kraft av forhenværende keiserinne – at denne duellen skulle avblåses, men markisen påpekte at nettopp av den grunn kunne hun ikke gjøre noe – især siden hun var en gemalinne, og ikke en keiserinne av fødsel, og derfor ingen politisk innflytelse. Gabrielle ble tatt på sengen av at noen visste slik, og hun kunne ikke gjøre annet enn å la duellen gå for seg. Faucheux vant, og Gaston kom senere til å dø av skadene han fikk. Så snart duellen var over, brast det for enkekeiserinnen. Faucheux ble utfordret til duell der og da, men hertug Mérand grep inn – og sa at han ville kjempe i hennes navn. Gabrielle godtok, på den betingelsen at Faucheux ville bli myrdet på stedet øyeblikket hertugen tapte. Markisen visste at dette var et vågestykke, og ville provosere keiseren, men det var effekten hun ønsket.

To uker senere ble Gaston og enkekeiserinnen stedt til hvile.

## ***Galleri***

Keiserinne Gabrielle
*L'impératrice de Tussarix*
(Julien du St. Cyr)Enkekeiserinne Gabrielle
*L'impératrice douairière*
(Sylvestre Sancœur)
## ***Trivia***

1. *Gabrielle*, navnet hun tok ved kroningen, er den franske feminine formen av *Gabriel*, som er et mannsnavn med opprinnelse i det hebraiske navnet *Gavri'el* (גַבְרִיאֵל). Det er dannet av de hebraiske leddene *geber*, «mann», eller *gabar*, «sterk», og *el*, «Gud».
2. *Anne* er den franske formen av *Anna*, som kommer av det hebraiske *Hannah*, som har sitt utspring i det hebraiske *חַנָּה (Channah)*, som betyr "ynde".
3. *Sophie* er den franske formen av *Sophia*, som betyr "visdom" på gresk.
4. *Marianne* er et navn satt sammen av navnene *Maria* og *Anne.*
	* *Maria* er en opprinnelig latinsk og gresk form av det hebraiske kvinnenavnet *Miriam*. Betydningen av navnet er omstridt, men betyr muligens "elsket", "opprørsk", "bitter", "vakker" eller "perle".
5. *Toulouse* kommer fra den franske byen.
6. *Kontrovers*er et norsk synonym for "strid, tvist, uenighet".